Маё дзяцінства

**«Маё дзяцінтва»** — музычны альбом гурта «Дразды» 2024 году.

Стаў 3-м беларускамоўным альбомам гурта. Музыку да ўсіх песьняў і словы да 8 зь 17 песьняў напісаў сьпявак Віталь Карпанаў. Для яшчэ 6 песьняў скарысталі вершы Людмілы Запрудзкай, а па адной песьні напісалі на словы Леаніда Краўчонка, Сяргея Пракаповіча і Натальлі Карпілавай. Музыку выконвалі: Ільля Нямыцька (баян) і Сяргей Храмцоў (бас-гітара), Андрэй Маўрын (ударныя), Раман Гарбацкі (электрагітара) і Канстанцін Цяўрызаў (саксафон).

Альбом выйшаў на 4-х музычных парталах ЗША («Амазон», «Спотыфай», «Эпл» і «Ютуб»), на 4-х — у Расеі («Звук», «Мабільныя тэлесыстэмы», «У кантакце» і «Яндэкс») і на адным — у Францыі («Дызэр»). Сярод 17 песьняў альбому 10 выйшла асобнымі самотнікамі ў выглядзе відэакліпаў, большасьць зь якіх набрала звыш 100 тысячаў праглядаў да вясны 2025 году.

## Відэакліпы
28 кастрычніка 2023 году гурт «Дразды» выпусьціў музычны кліп «Маё дзяцінства», які да 2025 году набраў звыш 540 тыс. праглядаў. Ролі ў кліпе выконвалі Анатоль Вашуркін і Натальля Сяргеенка, Дыяна, Артур і Цімур Ясенцавы, Соф’я Сіткевіч, Кірыл і Лізавета Бобыкі, Яраслаў Блізьнец і Марыя Акуліч. Сьветлатэхнікам працаваў Вадзім Церах, грымэрам — Надзея Сьліжэўская, стылісткай — Дыяна Ясенцава,  а касьцюмэркай — Марыя Гарэлая. Мастаком-пастаноўнікам выступіў Раман Нагорны, памагатай рэжысэркі — Марыя Акуліч, а апэратара — Дзьмітры Цыган. 18 лістапада 2023 году выдалі кліп «Дом з разьбітымі шыбамі» на словы Леаніда Краўчонка, які займеў 155 тыс. праглядаў. 29 сьнежня 2023 году выйшаў відэакліп «Сьняжынкі».

13 красавіка 2024 году «Дразды» абнародавалі кліп «За паўгадзіны да вясны». 7 траўня 2024 году выйшаў відэакліп «Я вярнуся» на словы Натальлі Карпілавай. 6 ліпеня 2024 году гурт выпусьціў кліп «Ноч Купальская» на словы Людмілы Запрудзкай, які да 2025 году набраў звыш 200 тыс. праглядаў. Здымкі праходзілі ў Лоску (Валожынскі раён). Галоўныя ролі ў кліпе выканалі: Ганна Клiнцэвiч, Андрэй Праневiч і Дар’я Герман. Памагатай рэжысэркі была Кацярына Падабед-Цагалка, стылісткай — Тацьцяна Нагорная, мадэльеркай — Марына Парфіновіч, а гукарэжысэрам — Барыс Ланькоў. 23 жніўня 2024 году выдалі музычны кліп «Гады́», які набраў звыш 225 тыс. праглядаў да выхаду альбому «Маё дзяцінства». Здымкі праводзілі на сядзібе «Добрыя традыцыі» ў Слаўкаве (Нясьвіскі раён). У якасьці акторак у здымках бралі ўдзел Ганна Клінцэвіч і Ўладзіслава Марыневіч. Сьвятлатэхнікам працаваў Леанід Гусар, асьвятляльнікам — Кірыл Пасмурцаў, а грымэрам — Алена Бартлава. Памагатай рэжысэра была Ганна Курбанава, а апэратара Аляксандра Яромка.

27 верасьня 2024 году абнародавалі кліп «Дворык» на словы Сяргея Пракаповіча, які назьбіраў звыш 270 тыс. праглядаў да выхаду альбому. Здымкі праходзілі на сядзібе «Сьвет пчол» у Барку (Валожынскі раён). Харэографкай працавала Алена Падольская, а танцоркамі — Яна Каратчэня, Настасься Высоцкая і Натальля Ананка. Памагатай рэжысэркі была Ала Сьвірыдзенка, а апэратара — Ільля Башнін. 8 лістапада 2024 году выйшаў відэакліп «Бацькаў падворак» на словы Людмілы Запрудзкай. Здымкі прайшлі на сядзібе «Ігліца» ў Мешычах (Стаўпецкі раён). 29 сьнежня 2024 году гурт выпусьціў музычны кліп «Лазьня» на словы Людмілы Запрудзкай, які набраў звыш 430 тыс. праглядаў. Здымкі рабіліся на сядзібе Трабуцішкі ў Пастаўскім раёне (Віцебская вобласьць). У здымках узялі ўдзел Юльяна Міхневіч і Юры Максімчык. Гукарэжысэрам выступіў Ягор Сакалоў, гукапрадусарамі аранжыроўкі — Вячаслаў Трыбухоўскі і Дзьмітры Білаш.

22 лютага 2025 году гурт выдаў сумесна зь Юрыем Максімчыкам відэакліп на песьню «23 лютага і 8 сакавіка» паводле верша Людмілы Запрудзкай. Кліп дасягнуў 240 тыс. праглядаў за тыдзень. Акторамі выступілі Юльяна Міхневіч, Юры Максімчык, Андрэй Праневіч, Ганна Клінцэвіч, Зьміцер Сергійчук, Марыя Федарэнка і Алена Кардон-Мелавацкая. Зьвядзеньнем гуку займалася студыя «ДэСьлі».

## Канцэрты
1 чэрвеня 2024 году гурт «Дразды» прадставіў музычны альбом «Маё дзяцінства» на канцэрце ў Лідзкім замку. 10 ліпеня 2024 году гурт даў канцэрт у Маладэчне зь песьнямі альбому «Маё дзяцінства».

## Песьні

## Крыніцы

## Вонкавыя спасылкі
* 

Катэгорыя:Альбомы электроннай музыкі
Катэгорыя:Беларускія альбомы
Катэгорыя:Альбомы на беларускай мове